b'\n_START_ARTICLE_\nM/S MN Eider\n_START_SECTION_\nTekniset tiedot\n_START_PARAGRAPH_\nPituutta MN Eiderill\xc3\xa4 on 157,67 metri\xc3\xa4, leveytt\xc3\xa4 25,33 metri\xc3\xa4 ja syv\xc3\xa4ys on 8,5 metri\xc3\xa4. Laivan koko tilavuus (bruttovetoisuus GT) on 20\xc2\xa0685. Aluksen kuollut paino eli kantavuus on 12\xc2\xa0830 tonnia. Aluksen lastikapasiteetti on 2\xc2\xa0170 kaistametri\xc3\xa4. Laivan huippunopeus on 19 solmua._NEWLINE_Laivan p\xc3\xa4\xc3\xa4koneina on kaksi W\xc3\xa4rtsil\xc3\xa4n dieselmoottoria, jotka yhdess\xc3\xa4 kehitt\xc3\xa4v\xc3\xa4t 8\xc2\xa0145 kilowatin tehon.\n_START_SECTION_\nAlustyyppi\n_START_PARAGRAPH_\nMN Eider on ro-ro-alus (roll on roll off), eli sen lastaus tapahtuu per\xc3\xa4st\xc3\xa4 py\xc3\xb6rien p\xc3\xa4\xc3\xa4ll\xc3\xa4 ilman nosturia. Ro-ro-alus on kaikkein kilpailukykyisin ratkaisu nopeutta vaativissa ja lyhyiss\xc3\xa4 kuljetuksissa, sill\xc3\xa4 se on nopea lastata ja purkaa. Rahtitilaan j\xc3\xa4\xc3\xa4 aina paljon k\xc3\xa4ytt\xc3\xa4m\xc3\xa4t\xc3\xb6nt\xc3\xa4 tilaa, mink\xc3\xa4 vuoksi aluksia ei juuri valtameriliikenteess\xc3\xa4 k\xc3\xa4ytet\xc3\xa4.\n_START_SECTION_\nK\xc3\xa4ytt\xc3\xb6historia\n_START_PARAGRAPH_\n30. syyskuuta 1989 alus laskettiin vesille ja my\xc3\xb6hemmin samana vuonna se luovutettiin Andrew Weir Shipping Ltd:n omistukseen, joka rekister\xc3\xb6i sen Mansaaren lipun alle nimell\xc3\xa4 Baltic Eider. Kotisatamaksi tuli Douglas. T\xc3\xa4m\xc3\xa4n j\xc3\xa4lkeen Finanglia aloitti liikenn\xc3\xb6innin aluksella Suomen ja Britannian v\xc3\xa4lill\xc3\xa4. Vuonna 1990 alus aikarahdattiin Britannian puolustusministeri\xc3\xb6n k\xc3\xa4ytt\xc3\xb6\xc3\xb6n kuljettamaan sotavarusteita Persianlahdelle. My\xc3\xb6hemmin samana vuonna alus siirtyi Finncarriersin (Finnlines) liikenteeseen reitille Turku\xe2\x80\x93Helsinki\xe2\x80\x93Hamina\xe2\x80\x93Felixstowe\xe2\x80\x93Terneuzen\xe2\x80\x93Antwerpen._NEWLINE_Joulukuussa 1998 Harren & Partners Schiffahrts GmbH osti Baltic Eiderin ja rekister\xc3\xb6i sen Saksan lipun alle. Omistajanvaihdoksen j\xc3\xa4lkeen alus jatkoi yh\xc3\xa4 Finncarriersin liikenteess\xc3\xa4. 2. tammikuuta 1999 alus siirtyi reitille Helsinki\xe2\x80\x93Hamina\xe2\x80\x93Felixstowe\xe2\x80\x93Amsterdam. 5. toukokuuta 2001 aluksen ollessa matkalla Tanskan l\xc3\xa4nsirannikolla, syttyi konehuoneessa tulipalo. Siksi alus jouduttiin hinaamaan Saksan Cuxhaveniin. Korjausty\xc3\xb6t tehtiin Hampurissa. Tammikuussa 2003 laiva siirtyi reitille Helsinki\xe2\x80\x93Hamina\xe2\x80\x93Felixstowe\xe2\x80\x93Zeebrugge\xe2\x80\x93Amsterdam. Joulukuun lopulla 2004 alus siirtyi Harpa Shipping m/v Palau Ltd:n omistukseen ja samalla Finnlines lopetti aluksen rahtaamisen. Helmikuussa 2005 alus siirtyi Compagnie morbihannaise et nantaise de navigationin omistukseen ja Ranskan lipun alle nimell\xc3\xa4 MN Eider. Kotisatamaksi tuli Marseille.'